- విభజన, ఏపీ పాలనా వ్యవస్థ తరలిపోతుండడంతో కష్టాలు
- హోటళ్లకు తగ్గుతున్న అతిథుల సంఖ్య
- 50-60 శాతానికి పడిపోయిన ఆక్యుపెన్సీ
హైదరాద్‌: భాగ్య నగరంలో అతిథ్యపు పరిశ్రమ ఒత్తిడికి గురవుతోంది. ఏపీ సర్కారు ప్రభుత్వం పాలనా వ్యవస్థను ఉమ్మడి రాజధాని హైదరాబాద్‌ నుంచి తరలిస్తున్న నేపథ్యంలో ఇక్కడ హోటళ్ల వ్యాపారం ఎదురీదుతోంది. పరిపాలన వ్యవస్థను హైదరాబాద్‌ నుంచి ఏపీ సర్కారు అమరావతి పరిసరాలకు మార్చేలా చర్యలు చేపడుతున్న నేపథ్యంలో వివిధ అవసరాల కోసం హైదరాబాద్‌కు వచ్చే వారి సంఖ్య గణనీయంగా తగ్గిపోతోంది. దీనికి తోడు పర్యటకుల సంఖ్య కూడా ఇటీవలి కాలంలో బాగా పడిపోతుండడంతో హోటళ్లలో ఆక్యుపెన్సీ బాగా తగ్గిపోతున్నట్లు యాజమాన్యాలు చెబుతున్నాయి. రాష్ట్రం విడిపోయినప్పటి నుంచి రాష్ట్రంలో ఆతిథ్యపు పరిశ్రమలో ప్రతికూలత నమోదు అవుతూ వస్తోందని 'తెలంగాణ రాష్ట్ర హోటళ్ల అసోసియేషన'్‌ ప్రధాన కార్యదర్శి జగదీష్‌ రావు అన్నారు. ఇప్పుడు కొత్త రాజధానికి కార్యాలయాలు తరలిపోతే పరిస్థితి మరింతగా విషమించే అవకాశం ఉందని ఆయన ఆవేదన వ్యక్తం చేశారు.
స్వల్పకాలంలోనే తరలింపుతో నష్టం..
ప్రస్తుతం హోటల్‌ గదుల ఆక్యుపెన్సీ 50-60 శాతానికి దిగజారిందని ఆయన వివరించారు. మరోవైపు తెలంగాణ ప్రభుత్వం కూడా పర్యటక రంగాన్ని ప్రోత్సహించేలా చర్యలు చేపడుతున్నప్పటికీ, కొన్ని అంశాలలో ఏర్పడి అఘాతాన్ని ఎవ్వరూ పూడ్చలేరని అన్నారు. పదేళ్ల వరకు హైదరాబాద్‌ ఉమ్మడి రాజధానిగా ఉండనున్నందున తమ వ్యాపారానికి పెద్దగా ప్రమాదమేమి ఉండబోదని గతంలో తాము భావించామని తెలిపారు. అయితే ఇప్పుడు ఆంధ్రప్రదేశ్‌ ప్రభుత్వం విభజన జరిగిన రెండేళ్ల స్వల్ప కాలంలోనే తమ పాలనా వ్యవస్థను విజయవాడ పరిసరాలకు మార్చడం హైదరాబాద్‌లోని ఆతిథ్యపు పరిశ్రమకు నష్టదాయకమేనని అన్నారు.
ఐటీ క్యారిడార్‌లో ప్రభావం అంతంతే..
మాదాపూర్‌, గచ్చిబౌలి పరిసర ఐటీ క్యారిడార్‌లోని హోటళ్లపై ఈ ప్రభావం చాలా స్వల్పంగానే కనిపిస్తోందని ఆయన అన్నారు. మిగతా ప్రాంతాలలోనే సమస్య నెలకొని ఉన్నట్లు తెలిపారు. రాష్ట్రంలో నిర్మాణ రంగం పుంజుకోవడంతో పాటు ఇతర రంగాలు పుంజుకోవడం, పర్యటక రంగంలో మరింత అనుకూల పరిస్థితులు నెలకొంటే తప్ప ఇప్పటికిప్పుడు పరిస్థితిలో మార్పు రాకపోవచ్చని పరిశ్రమ వర్గాలు భావిస్తున్నాయి.
మీ స్నేహితులకు రికమెండ్ చెయ్యండి